CELEX: 52012JC0039
Language: mt
Date: 2012-12-21
Title: Proposta Konġunta għal DEĊIŻJONI TAL-KUNSILL dwar l-arranġamenti għall-implimentazzjoni mill-Unjoni tal-Klawżola ta’ Solidarjetà

|
			
		
		
		52012JC0039
		
			Proposta Konġunta għal DEĊIŻJONI TAL-KUNSILL dwar l-arranġamenti għall-implimentazzjoni mill-Unjoni tal-Klawżola ta’ Solidarjetà /* JOIN/2012/039 final - 2012/0370 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
L-Artikolu 222 tat-Trattat dwar
il-Funzjonament tal-Unjoni Ewropea (TFUE) jinkludi dispożizzjoni
ġdida għal “Klawżola ta’ Solidarjetà”. Skont din
id-dispożizzjoni l-Unjoni u l-Istati Membri tagħha għandhom
jaġixxu flimkien fi spirtu ta' solidarjetà jekk xi Stat Membru jkun
soġġett għal attakk terroristiku jew ikun vittma ta'
diżastru naturali jew ikkaġunat mill-bniedem. Skont
l-Artikolu 222(3), l-ewwel sentenza, il-Kummissjoni u r-Rappreżentant
Għoli għandhom jippreżentaw proposta konġunta li fuq
il-bażi tagħha l-Kunsill irid jiddeċiedi kif l-Unjoni
għandha timplementa l-Klawżola ta' Solidarjetà. Il-Parlament Ewropew
għandu jiġi infurmat.
Minħabba l-ambitu wiesa’ tal-Artikolu
tat-Trattat, l-arranġamenti għall-implimentazzjoni tal-Klawżola
ta' Solidarjetà jkopru għadd wiesa’ ta’ oqsma ta' politika u strumenti.
Dawn jinkludu l-Istrateġija tas-Sigurtà Interna tal-UE[1], il-Mekkaniżmu tal-Unjoni
għall-Protezzjoni Ċivili u l-Istrument Finanzjarju
għall-Protezzjoni Ċivili[2],
il-Fond ta' Solidarjetà tal-UE[3];
l-inizjattiva tas-sigurtà tas-saħħa għal theddidiet serji
transfruntiera għas-saħħa[4],
ir-rispons għall-kriżijiet u strutturi analiżi fis-SEAE; u
l-Arranġamenti għall-Koordinazzjoni waqt Kriżi fil-Kunsill.
L-arranġamenti huma koerenti wkoll mal-istabbiliment ta' Żona Ewropea
tal-Ġustizzja fl-Unjoni.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI
L-Istati Membri pprovdew kontribuzzjonijiet
ta' valur bil-miktub għat-tħejjija tal-proposta fuq il-bażi ta'
lista ta’ mistoqsijiet li kienu tħejjew b’mod konġunt
mill-Kummissjoni u s-SEAE. Ir-rappreżentanti tal-Istati Membri kellhom
ukoll diskussjonijiet f’diversi korpi tal-Kunsill. Dawn jinkludu l-Kumitat
Politiku u ta' Sigurtà, il-Kumitat Permanenti għall-Kooperazzjoni
Operattiva dwar is-Sigurtà Interna, il-Kumitat ta’ Koordinazzjoni fil-qasam
tal-kooperazzjoni tal-pulizija u dak ġudizzjarju fi kwistjonijiet
kriminali u l-Kumitat Militari. 
Il-Parlament Ewropew ta wkoll kontribut utli
ħafna fil-forma tar-riżoluzzjoni tiegħu dwar “id-difiża
reċiproka tal-UE u l-klawżoli ta' solidarjetà: dimensjonijiet
politiċi u operattivi”[5].
3.           ELEMENTI LEGALI TAL-PROPOSTA
L-għan
tal-proposta huwa li dan jikkonforma mal-paragrafu 3 tal-Artikolu 222
li jirrikjedi li l-Kummissjoni u r-Rappreżentant Għoli lill-Kunsill
proposta dwar arranġamenti tal-Unjoni biex jimplimentaw il-Klawżola.
Il-proposta tiddefinixxi l-ambitu ġeografiku, il-mekkaniżmu ta’
attivazzjoni, u l-arranġamenti għar-rispons fil-livell tal-Unjoni. 
Il-proposta
tieħu inkonsiderazzjoni u hija konsistenti mal-arranġamenti
għall-kordinazzjoni fil-Kunsill (fuq il-bażi tal-Arranġamenti
għall-Koordinazzjoni waqt Kriżi), skont l-Artikolu 222(2).
Waqt
li tikkunsidra l-paragrafu 4 tal-Artikolu 222, il-proposta
tistabbilixxi arranġamenti għal: (i) valutazzjoni tat-theddid u
tar-riskju integrata fil-livell tal-Unjoni biex jintużaw bħala
bażi għal valutazzjoni regolari mill-Kunsill Ewropew u (ii)
miżuri ta' preparazzjoni mill-Unjoni u l-Istati Membri, fuq il-bażi
tal-gwida tal-Kunsill Ewropew.
Il-Klawżola tapplika għal
diżastri u attakki terroristiċi fit-territorju tal-UE, kemm fuq
l-art, fuq il-baħar jew fl-ajru. Dan japplika irrispettivament minn jekk
il-kriżi toriġinax ġewwa jew barra l-UE. Il-Klawżola
tapplika wkoll għall-bastimenti (meta fl-ilmijiet internazzjonali) u
għall-ajruplani (meta fl-ispazju tal-ajru internazzjonali) jew
għall-infrastruttura kritika (bħal l-istallazzjonijiet
taż-żejt u tal-gass off-shore) skont il-ġurisdizzjoni ta’ Stat
Membru.
Il-Klawżola tirrigwarda l-istrutturi ta’
reazzjoni għall-kriżijiet kollha fil-livell tal-UE. Minħabba
d-dimensjoni interna tal-UE tal-Klawżola, il-parti l-kbira tal-istrutturi
rilevanti huma fil-Kummissjoni (id-DĠ ECHO, HOME, SANCO, TAXUD
eċċ.), jew f'aġenziji deċentralizzati tal-UE (FRONTEX,
l-ECDC, il-EUROPOL, l-EMSA, l-EFSA, l-EMA eċċ.). Is-Servizz Ewropew
għall-Azzjoni Esterna għandu għad-dispożizzjoni tiegħu
strutturi b’għarfien dwar is-sitwazzjonijiet, ġbir ta' informazzjoni jew
ħila militari[6]
kif ukoll in-netwerk tad-Delegazzjonijiet li jista’ jikkontribwixxi
għar-reazzjoni għat-theddid jew għad-diżastri
fit-territorju tal-Istati Membri jew għall-kriżijiet b’dimensjoni
esterna. Il-koordinazzjoni u l-iskambju ta’ informazzjoni bejn il-Kummissjoni u
s-SEAE u l-aġenziji rilevanti jsiru fil-qafas ta’ laqgħat organizzati
mill-Kummissjoni sabiex jitħejjew il-miżuri ta’ rispons
għall-kriżijiet proposti. 
L-arranġamenti ta’ implimentazzjoni
għall-Klawżola ta' Solidarjetà ma jibdlu xejn mill-istrumenti
eżistenti jew mill-politiki u l-proċeduri speċifiċi
għall-attivazzjoni tagħhom. Huma jipprovdu qafas prinċipali
għal sitwazzjonijiet ta’ theddid jew ta’ ħsara staordinarji li
jissuperaw il-kapaċitajiet ta’ reazzjoni tal-Istat/i Membru/i affettwat/i.
Biex tittejjeb l-effiċjenza u tiġi evitata d-duplikazzjoni
tal-istrutturi u l-funzjonijiet, se jintuża approċċ ta' netwerk.
Iċ-ċentru għar-rispons tal-UE l-aktar rilevanti għal
kull kriżi jkollu l-funzjoni ta’ pjattaforma u ta’ interfaċċja
mal-Istati Membri (iċ-“Ċentru ta’gravità”), appoġġat minn
l-ispettru sħiħ tas-servizzi speċjalizzati. 
Il-proposta tipprevedi li l-UE taġixxi
biss f’ċirkostanzi eċċezzjonali u wara talba tal-awtoritajiet
politiċi ta' Stat Membru li jara l-kapaċitajiet tiegħu
jingħelbu minħabba f'attakk terroristiku attwali jew imminenti jew
minħabba f’diżastru naturali jew ikkaġunat mill-bniedem.
L-Istat Membru affettwat jista’ jinvoka
l-Klawżola ta’ Solidarjetà u għandu jindirizza t-talba tiegħu
lill-Kummissjoni u jinnotifika simultanjament lill-Presidenza tal-Kunsill. 
L-awtoritajiet kompetenti tal-Istat Membru
milqut għandhom minnufih jagħmlu kuntatt maċ-Ċentru
għal Rispons ta’ Emerġenza tal-Kummissjoni (ĊRE) li jaġixxi
bħala l-punt ta' kuntatt inizjali waħdieni għal
24 siegħa kuljum fil-livell ta’ servizz, għall-Unjoni. 
Ladarba tiġi invokata l-Klawżola ta’
Solidarjetà, il-Kummissjoni u r-Rappreżentant Għoli li jaġixxu
skont l-arranġamenti stabbiliti f'din id-Deċiżjoni,
għandhom:
·              
L-ewwel, jidentifikaw u jimmobilizzaw l-istrumenti
kollha tal-Unjoni li jistgħu jgħinu biex jindirizzaw din
il-kriżi. Dawn jinkludu l-istrumenti speċifiċi għas-setturi
kollha, operattivi jew strumenti ta’ politika li jaqgħu fil-mandat
tagħhom stess. Barra minn hekk, il-Kummissjoni u r-Rappreżentant
Għoli għandhom jidentifikaw u jipproponu l-użu ta’ strumenti u
riżorsi li jaqgħu fil-kompetenza tal-Aġenziji tal-Unjoni.
·              
Imbagħad, filwaqt li jaħdmu f’kuntatt
mill-qrib mal-Istat Membru milqut, jivvalutaw jekk l-istrumenti eżistenti
humiex biżżejjed jew jekk huwiex meħtieġ appoġġ
addizzjonali, ikkumplimentat, fejn xieraq, b'għajnuna finanzjarja
mill-Fond ta’ Solidarjetà tal-UE.
·              
Fejn ikun xieraq, jippreżentaw proposti
lill-Kunsill li jikkonċernaw id-deċiżjonijiet operattivi biex
jissaħħu l-mekkaniżmi eżistenti, id-deċiżjonijiet
dwar miżuri eċċezzjonali mill-Istati Membri mhux previsti
mill-istrumenti eżistenti; il-koordinazzjoni tal-politika u l-iskambju ta’
informazzjoni; miżuri operattivi jew ta’ appoġġ għal
reazzjoni rapida tal-Istati Membri. 
Jekk huwa meħtieġ appoġġ
militari, minbarra dak li huwa diġà previst mill-Mekkaniżmu
għall-Protezzjoni Ċivili, tkun ippreżentata proposta separata
mir-Rappreżentant Għoli f'konformità mad-dispożizzjonijiet
rilevanti tat-Trattat.
Il-Kummissjoni u s-Servizz Ewropew
għall-Azzjoni Esterna jipproduċu rapporti konġunti ta’
valutazzjoni dwar is-sitwazzjoni. Dawn ir-rapporti jinġabru
miċ-ĊRE jew miċ-ċentru operattiv nominat, f'kooperazzjoni
mas-Sala ta’ Sorveljanza tal-UE, waqt li jibnu fuq il-kontributi
mill-għarfien tas-sitwazzjonijiet differenti u fuq iċ-ċentri
tal-ġestjoni tal-kriżijiet li jinsabu fl-Istati Membri,
il-Kummissjoni, is-SEAE, l-Aġenziji tal-UE u l-organizzazzjonijiet
internazzjonali rilevanti. Dawn ir-rapporti jkunu kondiviżi mal-Istati
Membri biex jinfurmaw u jappoġġaw il-koordinazzjoni u t-teħid
tad-deċiżjonijiet fil-livell politiku fil-Kunsill.
Iċ-ĊRE inizjalment jaġixxi
bħala ċentru operattiv uniku fil-livell tal-Unjoni. Il-Kummissjoni,
f’konsultazzjoni mar-Rappreżentant Għoli, tista’ sussegwentement
taħtar ċentru ieħor f’pożizzjoni aħjar biex jassumi
dik il-funzjoni waqt li titqies in-natura tal-kriżi. Iċ-ċentru
operattiv magħżul jaġixxi bħala l-punt ewlieni ta’ kuntatt
għall-Istati Membri. Huwa jieħu r-rwol ta’ tmexxija
fil-koordinazzjoni tar-rispons operattivi u fil-produzzjoni ta’ rapporti
konġunti ta’ valutazzjoni dwar is-sitwazzjoni.
Ladarba l-Klawżola tkun ġiet
invokata, il-Presidenza tista’ tiddeċiedi li tattiva l-Arranġamenti
għall-Koordinazzjoni waqt Kriżi u tidentifika l-iktar mod xieraq
għal konsultazzjoni rapida tat-teħid tad-deċizjonijiet fil-Kunsill,
f'konformità mal-obbligu tal-Istati Membri biex jgħinu, skont
l-Artikolu 222(2). L-appoġġ għat-tħaddim
tal-Arranġamenti għall-Koordinazzjoni waqt Kriżi għandu
jiġi pprovdut mis-Segretarjat Ġenerali tal-Kunsill, mill-Kummissjoni
u mis-SEAE.
B'seħħ mill-2015, il-Kummissjoni u
r-Rappreżentant Għoli, jipproduċu regolarment rapport integrat u
konġunt dwar il-valutazzjoni tat-theddid u tar-riskju fil-livell
tal-Unjoni. Dan ir-rapport ikun jibni fuq valutazzjonijiet tat-theddid, il-perikli
u r-riskji li bħalissa huma kkompilati f'bosta setturi (bħal ma huma
t-terroriżmu, il-kriminalità organizzata, il-protezzjoni ċivili,
is-saħħa, il-bidla fil-klima u l-ambjent). Huwa jkun ibbażat
b'mod partikolari fuq il-monitoraġġ, l-interpretazzjoni u
l-kondiviżjoni ta’ informazzjoni pprovduta mill-Istati Membri (permezz ta'
networks settorjali eżistenti jew ta’ ċentri ta’ kriżi),
l-Aġenziji tal-UE u organizzazzjonijiet internazzjonali rilevanti.
Ir-rapporti integrati ta’ valutazzjoni dwar it-theddidiet u r-riskji jkunu l-bażi
għal valutazzjoni regolari mill-Kunsill Ewropew. 
Bażi legali
Il-bażi legali tal-proposta hija
l-Artikolu 222 tat-Trattat dwar il-Funzjonament tal-Unjoni Ewropea. 
Il-prinċipju tas-sussidjarjetà
Il-proposta tipprovdi li l-UE għandha
taġixxi biss f’ċirkostanzi eċċezzjonali u wara talba
tal-awtoritajiet politiċi ta' Stat Membru li jqis li l-kapaċitajiet
tiegħu se jingħelbu. 
Il-prinċipju
tal-proporzjonalità
Il-proposta ma tmurx lil hinn minn dak li hu
meħtieġ biex jinkisbu l-għanijiet tal-Klawżola. Għal
dan l-għan, hija tipprevedi l-użu tajjeb tal-istrumenti ta'
għajnuna ordinarji u eżistenti kollha tal-UE. 
2012/0370 (NLE)
Proposta Konġunta għal
DEĊIŻJONI TAL-KUNSILL
dwar l-arranġamenti
għall-implimentazzjoni mill-Unjoni tal-Klawżola ta’ Solidarjetà
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-ewwel sentenza
tal-Artikolu 222(3) tiegħu,
Wara li kkunsidra l-proposta konġunta
mill-Kummissjoni Ewropea u mir-Rappreżentant Għoli tal-Unjoni
għall-Affarijiet Barranin u l-Politika ta' Sigurtà,
Billi:
(1)       Din id-Deċiżjoni
tikkonċerna l-implimentazzjoni mill-Unjoni tal-Klawżola ta'
Solidarjetà. Madankollu, għandhom ikunu mfittxija l-koerenza u
l-komplementarjetà tal-azzjoni tal-Unjoni flimkien ma’ għajnuna oħra
li għandha tkun ipprovduta mill-Istati Membri skont l-Artikolu 222(2)
tat-Trattat u d-Dikjarazzjoni 37 annessa mat-Trattat, li tistipula li Stat
Membru jista' jagħżel l-iktar mezzi xierqa biex jikkonformaw
mal-obbligu ta’ solidarjetà tiegħu stess lejn Stat Membru ieħor.
(2)       L-implimentazzjoni
tal-Klawżola ta’ Solidarjetà mill-Unjoni għandha: tistrieħ fuq
strumenti eżistenti safejn huwa possibbli; iżżid l-effettività
billi ttejjeb il-koordinazzjoni u tevita d-duplikazzjoni; tiffunzjona fuq
il-bażi ta’ ebda riżorsi addizzjonali; tipprovdi
interfaċċja sempliċi u ċara fil-livell tal-Unjoni
lill-Istati Membri; u tirrispetta l-kompetenzi istituzzjonali ta’ kull
istituzzjoni u servizz. 
(3)       Din id-Deċiżjoni
tirrelata ma’ għadd ta’ strumenti ta' politika u b’mod partikolari:
mal-Istrateġija tas-Sigurtà Interna tal-Unjoni Ewropea;
mal-Mekkaniżmu tal-Unjoni Ewropea għall-Protezzjoni Ċivili;
mal-Fond ta’ Solidarjetà tal-Unjoni Ewropea, id-deċiżjoni dwar
theddidiet serji transfruntieri għas-saħħa u l-istrutturi
żviluppati fil-qafas tal-Politika ta’ Sigurtà u ta’ Difiża Komuni.
(4)       L-arranġamenti
għall-koordinazzjoni tal-Istati Membri fil-Kunsill għandhom
jistrieħu fuq Arranġamenti tal-UE għall-Koordinazzjoni waqt
Kriżi (minn hawn 'il quddiem msejħa l-"AKK"), kif riveduti
wara mandat tal-Kunsill u l-konklużjonijiet sussegwenti tiegħu[7] li: "il-koerenza
għandha tiġi żgurata permezz tal-implimentazzjoni
tal-Klawżola ta' Solidarjetà"; "l-arranġamenti jkunu msejsa
fuq il-proċeduri regolari magħrufin sew tal-Kunsill minflok ma jsir
rikors għal gruppi ad-hoc definiti minn qabel";
"irrikonoxxi l-importanza ta' kapaċità tal-UE ta' għarfien
integrata tas-sitwazzjoni". 
(5)       L-ambitu ġeografiku
tal-arranġamenti ta' implimentazzjoni jrid ikun definit b’mod ċar.
(6)       Fir-rigward tal-ġlieda
kontra t-terroriżmu[8],
diversi strumenti huma fis-seħħ biex isaħħu l-ħarsien
tal-infrastrutturi kritiċi fl-enerġija u t-trasport[9]; itejbu l-kooperazzjoni bejn
l-awtoritajiet tal-infurzar tal-liġi, isaħħu l-prevenzjoni
tar-radikalizzazzjoni u jirristrinġu l-aċċess tat-terroristi
għall-fondi kif ukoll għall-isplussivi u l-materjali kimiċi,
bijoloġiċi, radjoloġiċi u nukleari[10]. 
(7)       Jeħtieġ li
jiġi definit mekkaniżmu ta’ attivazzjoni għall-arranġamenti
implimentattivi fil-livell tal-Unjoni, imsejjes fuq talba politika ta’ livell
għoli mill-Istat/i Membru/i kkonċernat/i u appoġġat minn
punt ta’ dħul uniku fil-livell tal-Unjoni.
(8)       L-Arranġamenti ta’
Rispons fil-livell tal-Unjoni għandhom itejbu l-effikaċja permezz ta’
koordinazzjoni msaħħa filwaqt li jibnu fuq strumenti eżistenti.
(9)       Il-Mekkaniżmu
għall-Protezzjoni Ċivili[11]
jiffaċilita l-kooperazzjoni msaħħa bejn l-Istati Membri u
l-Unjoni fil-qasam tal-protezzjoni ċivili. Il-proposta tal-Kummissjoni
għal Mekkaniżmu tal-Unjoni għall-Protezzjoni Ċivili[12] tipprevedi t-twaqqif
taċ-Ċentru għal Rispons ta' Emerġenza (minn hawn 'il
quddiem "iċ-ĊRE") li jiżgura l-kapaċità
operattiva 24 siegħa kuljum u jservi lill-Istati Membri u
lill-Kummissjoni.
(10)     Is-Servizz Ewropew ta’ Azzjoni
Esterna għandu għad-dispożizzjoni tiegħu strutturi
mogħnija b'intelliġenza jew b’kompetenzi militari
(bħaċ-Ċentru ta’ Analiżi tal-Informazzjoni tal-UE,
il-Persunal Militari tal-UE u s-Sala ta’ Sorveljanza tal-UE), kif ukoll in-netwerk
tad-Delegazzjonijiet li jistgħu wkoll jikkontribwixxu fir-rispons
għal theddid jew diżastri fit-territorju tal-Istati Membri jew
għal kriżijiet b’dimensjoni esterna.
(11)     Iċ-Ċentru ta’
Analiżi Strateġika u ta’ Rispons stabbilit fl-2011 fid-Direttorat
Ġenerali għall-Affarijiet Interni tal-Kummissjoni jipprovdi
valutazzjoni u ġestjoni tar-riskji u kriżijiet li jaffettwaw
is-sigurtà interna tal-Unjoni, inklużi dawk relatati mat-terroriżmu. 
(12)     Fejn meħtieġ u
prattiku fid-dawl tal-urġenza, l-arranġamenti għar-reazzjoni
fil-livell tal-Unjoni għandhom ikunu kkumplimentati bl-adozzjoni tal-atti
legali jew bl-emenda tal-atti eżistenti skont id-dispożizzjonijiet
rilevanti tat-Trattat.
(13)     Din id-Deċiżjoni ma
għandha l-ebda implikazzjonijiet ta’difiża. Fil-każ li
kriżi teħtieġ azzjoni tal-Politika Esterna u ta’ Sigurtà Komuni
(PESK), lil hinn mill-użu ta' riżorsi militari koperti minn
arranġamenti eżistenti dwar il-protezzjoni ċivili, għandha
tittieħed deċiżjoni mill-Kunsill skont id-dispożizzjonijiet
rilevanti tat-Trattat.
(14)     Il-komunikazzjoni
tal-Kummissjoni dwar l-Istrateġija tas-Sigurtà Interna tal-UE fl-Azzjoni:
Ħames passi lejn Ewropa aktar sikura[13]
stabbilixxew l-għan li jżidu r-reżiljenza tal-Ewropa
għall-kriżijiet u d-diżastri permezz ta’ għadd ta’
azzjonijiet inkluż l-użu sħiħ mill-Klawżola ta’
Solidarjetà u l-iżvilupp ta' approċċ li jinkludi l-perikoli
kollha għall-valutazzjoni tat-theddid u r-riskji. B'konformità ma' dan,
għandha titħejja wkoll ħarsa ġenerali transsettorjali lejn
ir-riskji ta’ diżastri naturali u dawk magħmula mill-bnedmin u
tiġi aġġornata regolarment.
(15)     Għandu jiġi
stabbilit proċess integrat ta’ valutazzjoni tat-theddid u tar-riskju
fil-livell tal-Unjoni li jkun jippermetti lill-Kunsill Ewropew jevalwa
t-theddid kontra l-Unjoni biex l-Unjoni u l-Istati Membri tagħha jkunu
jistgħu jieħdu azzjoni effettiva.
(16)     Fit-22 ta’ Novembru 2012,
il-Parlament Ewropew adotta r-Riżoluzzjoni 2012/2223, intitolata
"Difiża reċiproka u klawżoli ta’ solidarjetà tal-UE:
dimensjonijiet politiċi u operattivi”.
(17)     L-arranġamenti pprovduti
hawnhekk huma bla ħsara għal aktar żvilupp ta' arranġamenti
dedikati għat-trattament ta’ sitwazzjonijiet ta’ kriżi li
jseħħu barra t-territorju tal-Istati Membri.
(18)                 Din
id-Deċiżjoni tirrispetta d-drittijiet fundamentali u tosserva
l-prinċipji rikonoxxuti mill-Karta tad-Drittijiet Fundamentali tal-Unjoni
Ewropea u għandha tiġi applikata skont dawn id-drittijiet u
l-prinċipji.
(19)     Ladarba l-għanijiet ta’
din id-Deċiżjoni, jiġifieri l-implimentazzjoni mill-Unjoni
tal-Klawżola ta’ Solidarjetà, ma jistgħux jintlaħqu
biżżejjed mill-Istati Membri u jistgħu għalhekk
jintlaħqu aħjar fuq livell tal-Unjoni, l-Unjoni tista’ tadotta
miżuri, skont il-prinċipju tas-sussidjarjetà kif stipulat
fl-Artikolu 5 tat-Trattat dwar l-Unjoni Ewropea. Skont il-prinċipju
tal-proporzjonalità, kif stabbilit fl-istess Artikolu, din
id-deċiżjoni ma tmurx lil hinn minn dak li hu meħtieġ biex
jintlaħqu dawk l-għanijiet.
ADOTTA DIN ID-DEĊIŻJONI: 
Artikolu 1
L-għan
ġenerali u s-suġġett tal-kwistjoni
1.           Din id-Deċiżjoni
tistabbilixxi regoli u proċeduri għall-implimentazzjoni
tad-dispożizzjonijiet tal-Artikolu 222(3), l-ewwel sentenza
tat-Trattat dwar il-Funzjonament tal-Unjoni Ewropea (minn issa 'l quddiem
imsejħa "il-Klawżola ta' Solidarjetà"). 
2.           L-arranġamenti
fil-livell tal-Unjoni għandhom jibnu fuq u jikkumplementaw
il-mekkaniżmi fil-Kummissjoni u fl-Aġenziji tal-Unjoni biex jipprovdu
informazzjoni u appoġġ. Għal kriżijiet li jkollhom
dimensjoni esterna jew li jirrikjedu l-ġbir ta' informazzjoni,
ir-riżorsi militari jew azzjoni tal-PESK, ir-Rappreżentant Għoli
u s-SEAE għandhom jikkontribwixxu billi jieħdu inizjattivi adegwati u
jipprovdu l-informazzjoni u l-appoġġ rilevanti fil-qasam ta’
kompetenza tar-Rappreżentant Għoli.
3.           Dawn l-arranġamenti
għandhom itejbu l-effiċjenza permezz ta’ koordinazzjoni mtejba bejn
ir-reazzjoni tal-Istati Membri u tal-Unjoni.
4.           Il-koordinazzjoni fil-livell
politiku fil-Kunsill għandha tissejjes fuq l-Arranġamenti
għall-Koordinazzjoni waqt Kriżi u għandha wkoll tiżgura
l-koerenza u l-komplementarjetà mal-azzjoni tal-Unjoni. 
Artikolu 2
Kamp ta’ applikazzjoni
Din id-Deċiżjoni għandha
tapplika fil-każ ta’ attakki terroristiċi jew diżastri naturali
jew ikkaġunati mill-bniedem, irrispettivament jekk dawn joriġinawx
ġewwa jew barra t-territorju tal-Istati Membri:
(a)         
Fit-territorju tal-Istat Membri li għalihom
japplika t-Trattat, inkluża ż-żona tal-art, il-baħar
territorjali u l-ispazju tal-ajru. 
(b)         
Meta huma affettwati bastimenti (meta f'ibħra
internazzjonali) jew ajruplani (meta fl-ispazju tal-ajru internazzjonali) jew
infrastruttura kritika (bħall-istallazzjonijiet taż-żejt u
tal-gass off-shore) meta din tkun fil-ġurisdizzjoni ta’ xi Stat Membru.
Artikolu 3
Definizzjonijiet
Għall-finijiet ta' din
id-Deċiżjoni, għandhom japplikaw id-definizzjonijiet li
ġejjin:
(a)         
“Kriżi”: sitwazzjoni serja, mhux mistennija u
ta’ sikwit perikoluża, li teħtieġ azzjoni f’waqtha; sitwazzjoni
li tista’ taffettwa jew thedded il-ħajja, l-ambjent, l-infrastruttura
kritika jew il-funzjonijiet soċjetali ewlenin, tista’tiġi
kkawżata minn diżastri naturali jew kaġunati mill-bniedem jew
minn attakki terroristiċi;
(b)         
Diżastru: kwalunkwe sitwazzjoni li
għandha jew li jista' jkollha impatt negattiv fuq persuni, l-ambjent jew
il-proprjetà;
(c)         
Attakk terroristiku: reat terroristiku kif definit
fid-Deċiżjoni Qafas tal-Kunsill
tat-13 ta’ Ġunju 2002 dwar il-Glieda kontra
t-Terroriżmu, 2002/475/ĠAI, kif emendata mid-Deċiżjoni
Qafas tal-Kunsill tat-28 ta' Novembru 2008, 2008/919/ĠAI.
(d)         
Tħejjija: stat ta’ prontezza u kapaċità
ta’ mezzi umani u materjali li jippermettilhom jiżguraw reazzjoni rapida u
effettiva għal emerġenza, miksub permezz ta' azzjoni meħuda minn
qabel;
(e)         
Rispons: kwalunkwe azzjoni meħuda waqt jew
wara diżastru jew attakk terroristiku fattwali jew imminenti biex tindirizza
l-konsegwenzi negattivi immedjati tagħha.
Artikolu 4
Attivazzjoni
1.           Stat Membru li jisfa
suġġett ta’ att terroristiku fattwali jew imminenti jew li jkun
vittma ta' diżastru naturali jew diżastru kkaġunat mill-bniedem
jista’ jinvoka l-Klawżola ta’ Solidarjetà jekk, wara li jkunu sfrutta
l-possibbiltajiet offruti mill-mezzi u l-għodod eżistenti, f'livell
nazzjonali jew tal-Unjoni, iqis li s-sitwazzjoni tissupera l-kapaċità ta'
rispons tiegħu. 
2.           L-Istat Membru affettwat
għandu jindirizza t-talba tiegħu lill-President tal-Kummissjoni
Ewropea, permezz taċ-Ċentru għal Rispons ta’ Emerġenza, u
fl-istess waqt jinnotifika lill-Presidenza tal-Kunsill. 
3.           Iċ-Ċentru għal
Rispons ta’ Emerġenza għandu jaġixxi bħala l-uniku punt
inizjali ta’ kuntatt 24 siegħa kuljum għall-awtoritajiet
kompetenti tal-Istat Membru affettwat.
Artikolu 5
Arranġamenti ta’ rispons
fil-livell tal-Unjoni
1.           Ladarba ġiet invokata
l-Klawżola ta’ Solidarjetà, il-Kummissjoni, u r-Rappreżentant
Għoli skont l-Artikolu 1.2, għandhom:
(a)         
jidentifikaw u jużaw l-istrumenti tal-Unjoni
kollha rilevanti li jistgħu jikkontribwixxu bl-aħjar mod
għar-rispons għall-kriżi, inklużi strumenti
speċifiċi għas-settur, operattivi, deċiżjonijiet ta’
politika jew finanzjarji (eż. il-Mekkaniżmu tal-Protezzjoni
Ċivili, iċ-Ċentru ta’ Analiżi Strateġika u ta’
Rispons, il-Faċilità għall-Operazzjonijiet ta' Emerġenzi
tas-Saħħa, ir-riżorsi ta’ informazzjoni ta’ SITCEN) li jkunu
fil-kompetenzi tal-Kummissjoni u tar-Rappreżentant Għoli, kif ukoll
riżorsi militari mobilizzati permezz ta' EUMS; barra minn hekk,
jidentifikaw u jipproponu l-użu ta’ strumenti u riżorsi li jkunu
fil-kompetenza tal-Aġenziji tal-Unjoni;
(b)         
 jivvalutaw jekk l-istrumenti eżistenti humiex
biżżejjed; 
(c)         
 jipproduċu regolarment rapporti integrati ta’
analiżi u ta’ valutazzjoni dwar is-sitwazzjoni biex jinfurmaw u
jappoġġaw il-koordinazzjoni u t-teħid
tad-deċiżjonijiet fil-livell politiku fil-Kunsill;
(d)         
 fejn xieraq, jippreżentaw proposti
lill-Kunsill, b’mod partikolari fir-rigward ta': deċiżjonijiet
operattivi dwar it-tisħiħ ta' mekkaniżmi eżistenti,
deċiżjonijiet dwar miżuri eċċezzjonali mill-Istati
Membri mhux previsti mill-istrumenti eżistenti; koordinazzjoni politika u
skambju ta’ informazzjoni bl-għan li jinħolqu l-kundizzjonijiet
regolatorji meħtieġa; miżuri operattivi jew ta’ appoġġ
għal rispons rapidu mill-Istati Membri.
Il-Kummissjoni għandha torganizza
laqgħat biex tħejji l-miżuri ta’ rispons
għall-kriżijiet proposti. Il-Kummissjoni għandha tistieden
lis-SEAE u lill-Aġenziji rilevanti tal-UE.
2.           Iċ-Ċentru għal
Rispons ta’ Emerġenza (ĊRE) għandu inizjalment jaġixxi
bħala ċ-ċentru operattiv uniku mal-Istati Membri fil-livell
tal-Unjoni. Il-Kummissjoni, f’konsultazzjoni mar-Rappreżentant Għoli,
tista’ sussegwentement taħtar ċentru ieħor f’pożizzjoni
aħjar biex jassumi dik il-funzjoni waqt li titqies in-natura
tal-kriżi. Iċ-ċentru operattiv magħżul għandu
jaġixxi bħala l-punt primarju ta' dħul għall-Istati Membri.
Għandu jmexxi l-koordinazzjoni tar-rispons operattiva u jipproduċi
rapporti ta’ valutazzjoni dwar is-sitwazzjoni.
Artikolu 6
L-arranġamenti
għall-koordinazzjoni fil-Kunsill
Hekk kif tiġi attivata l-Klawżola,
il-Presidenza tal-Kunsill tista’ tieħu d-deċiżjoni biex tattiva
l-Arranġamenti għall-Koordinazzjoni tal-Kriżijiet u tidentifika
l-aktar mod xieraq biex jitħejjew konsultazzjonijiet u
deċiżjonijiet rapidi fil-Kunsill, fir-rigward tal-obbligu ta’
għajnuna. L-appoġġ għat-tħaddim tal-Arranġamenti
għall-Koordinazzjoni tal-Kriżijiet għandu jiġi pprovdut
mis-Segretarjat Ġenerali tal-Kunsill, mill-Kummissjoni u mis-SEAE. 
Artikolu 7
Ir-rapporti ta’ valutazzjoni dwar
is-sitwazzjoni
Ir-rapporti ta’ valutazzjoni dwar
is-sitwazzjoni jiġu kkompilati miċ-ĊRE jew miċ-ċentru
operattiv nominat, b'kollaborazzjoni mas-Sala ta’ Sorveljanza tal-UE.
It-tħejjija ta' rapporti bħal dawn tkun imsejsa fuq il-kontributi
miċ-ċentri għall-għarfien tas-sitwazzjonijiet u
ċ-ċentri għall-ġestjoni tal-kriżijiet, fl-Istati
Membri, fil-Kummissjoni, fis-SEAE u fl-aġenziji rilevanti tal-UE, kif
ukoll fl-Organizzazzjonijiet Internazzjonali rilevanti. 
Artikolu 8
Valutazzjoni tat-theddid u tar-riskju
integrata fil-livell tal-Unjoni
1.           Il-Kummissjoni u
r-Rappreżentant Għoli, b'seħħ mill-2015, jipproduċu
regolarment rapport integrat u konġunt dwar il-valutazzjoni tat-theddidiet
u tar-riskju fil-livell tal-Unjoni.
2.           Dan ir-rapport għandu
jibni fuq il-valutazzjonijiet tat-theddid, il-perikli u r-riskji li
bħalissa huma kkompilati f'bosta setturi (eż. it-terroriżmu,
il-kriminalità organizzata, il-protezzjoni ċivili, is-saħħa,
l-ambjent, il-bidla fil-klima, eċċ.) ibbażati b’mod partikolari
fuq il-monitoraġġ, l-interpretazzjoni u l-kondiviżjoni ta’
informazzjoni pprovduta mill-Istati Membri (permezz ta' netwerks settorjali
eżistenti jew minn ċentri għall-kriżijiet) u
mill-Aġenziji tal-Unjoni kif ukoll minn organizzazzjonijiet
internazzjonali rilevanti.
3.           Ir-rapporti integrati ta’
valutazzjoni dwar it-theddidiet u r-riskji jkunu l-bażi għal
valutazzjoni regolari mill-Kunsill Ewropew. 
Artikolu 9
L-istat tat-tħejjija
L-Istati Membri, il-Kummissjoni u r-Rappreżentant
Għoli jistgħu jevalwaw il-mezzi disponibbli madwar l-Unjoni u
l-Istati Membri biex jilħqu t-theddidiet prinċipali, waqt li
jidentifikaw in-nuqqasijiet potenzjali u l-aktar modi effiċjenti u
kosteffettivi biex jindirizzaw dawn in-nuqqasijiet u jibnu l-mezzi ta'
solidarjetà effettiva. 
Artikolu 10
Id-dħul fis-seħħ
Din id-Deċiżjoni għandha
tidħol fis-seħħ fl-20 jum wara l-pubblikazzjoni tagħha
f'Il-Ġurnal Uffiċjali tal-Unjoni Ewropea.
Magħmul fi Brussell,
                                                                       Għall-Kunsill
                                                                       Il-President
[1]               Il-Komunikazzjoni mill-Kummissjoni lill-Parlament
Ewropew u lill-Kunsill tat-22 ta' Novembru 2010 -
L-Istrateġija tas-Sigurtà Interna tal-UE fl-Azzjoni: Ħames passi lejn
Ewropa aktar sikura (COM(2010) 673 finali)
[2]               Id-Deċiżjoni tal-Kunsill li tistabbilixxi
Mekkaniżmu Komunitarju tal-Protezzjoni Ċivili (imfassla
mill-ġdid), 2007/779/KE, Euratom; Id-Deċiżjoni tal-Kunsill li
tistabbilixxi Strument Finanzjarju għall-Protezzjoni Ċivili,
2007/162/KE, Euratom
[3]               IR-REGOLAMENT TAL-KUNSILL (KE) Nru 2012/2002
tal-11 ta’ Novembru 2002 li jistabilixxi l-Fond ta’ Solidarjetà
tal-Unjoni Ewropea
[4]               Proposta għal Deċiżjoni tal-Parlament Ewropew u
tal-Kunsill dwar theddid transkonfinali serju għas-saħħa,
COM(2011) 866 finali
[5]               2012/2223 tat-22.11.2012
[6]               Bħaċ-Ċentru ta’ Analiżi għall-Intelliġenza
fl-UE, il-Persunal Militari tal-UE u s-Sala ta’ Sorveljanza (Situation Room)
tal-UE
[7]               Il-Konklużjonijiet tal-Kunsill ĠAI 01.06.2006, dok. 9409/06,
il-konklużjonijiet ta’ COREPER tal-10.12.2010; il-konklużjonijiet ta’ COREPER tat-23.11.2011 u tat-30.05.2012
[8]               It-terroriżmu kif definit fid-Deċiżjonijiet ta’ Qafas
tal-Kunsill dwar il-Ġlieda kontra t-Terroriżmu tal-2002 u l-2008
(ĠU L 164 tat-22.6.l2002, p. 3; ĠU
L 330 tad-9.12.2008, p. 21).
[9]               Kif identifikat fid-Direttiva tal-Kunsill 2008/114/KE
tat-8.12.2008 dwar l-Infrastruttura Kritika Ewropea (ĠU L 345,
23.12.2008).
[10]             Komunikazzjoni tal-Kummissjoni "Il-Politika tal-UE
Kontra t-tTerroriżmu: il-kisbiet ewlenin u l-isfidi
tal-ġejjieni" (COM(2010) 386 finali tal-20.7.2010).
Sussegwentement ittieħdu aktar azzjonijiet bħall-proposta ta’
Regolament dwar l-użu u l-kummerċjalizzazzjoni tal-prekursuri
tal-isplussivi (COM(2010) 473 finali), li tistabbilixxi n-Netwerk ta’
Għarfien dwar ir-Radikalizzazzjoni (RAN) u t-tisħiħ ta'
l-isforzi fil-qasam tas-CBRN, tas-sigurtà tal-isplussivi u s-sejba.
[11]             Id-Deċiżjoni tal-Kunsill 2007/779/KE, Euratom li
tistabbilixxi Mekkaniżmu Komunitarju tal-Protezzjoni Ċivili (imfassla
mill-ġdid) u d-Deċiżjoni tal-Kunsill li tistabbilixxi Strument
Finanzjarju għall-Protezzjoni Ċivili (2007/162/KE, Euratom).
[12]             COM(2011) 934 finali
[13]             COM(2010) 673 finali.